………………….. (sz.) napirend

**E L Ő T E R J E S Z T É S**

**a Képviselő-testület 2022. június 28-i rendes ülésére**

**Tárgy:** Saját halottá nyilvánításról szóló döntés

**Késztette:** …………………………….

Andóczi-Balogh Mária

polgármesteri titkárságvezető s.k.

**Egyeztetve:** ………………………………

dr. Varga Előd Bendegúz

alpolgármester s.k.

**Látta:** ………………………………

dr. Szalai Tibor jegyző

…………………………………

dr. Silye Tamás jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

Elhunyt Dr. Czaga Viktória, Klebelsberg Kunó díjjal kitüntetettíró, levéltáros, helytörténész.

Czaga Viktória nagyszülei az 1920-as években érkeztek Pesthidegkútra, és gyerekkora is a városrészhez kötődik. Már az egyetemi évek előtt a fővárosi levéltárban dolgozott, majd az ELTE-n történelemtanári és levéltárosi diplomát szerzett, később doktori címet, miközben további negyven évig volt munkahelye a levéltár. Nevéhez megannyi cikk, tanulmány kötődik. A szülőhelyének története iránti érdeklődés végigkísérte munkásságát. Helytörténeti cikkeket publikált a Hidegkúti Hírekben, a Hidegkúti Fókuszban, a Budai Polgár újságba pedig a legutóbbi időkben is írt helytörténeti anyagokat. A Pesthidegkúti Helytörténeti Kör vezetője lett, vetélkedőket, kiállításokat szerveztek, Hidegkúti Históriák címmel helytörténeti honlapot hoztak létre. Szerkesztője és írója a Helytörténeti füzetek kiadványnak.1992 óta volt kerületünk lakója. 2008-tól a Budai Polgár, 2015-től a Hegyvidék külső munkatársaként jelentette meg helytörténeti írásait. Napi- és hetilapokban, folyóiratokban eddig több mint 3000 publikációja jelent meg. Dr. Czaga Viktória élete és munkássága összeforrt a II. kerülettel, s ezen belül is Pesthidegkúttal. Történelmünk kutatása, feldolgozása és megismertetése életcéljává vált.

Javasoljuk a Képviselő-testületnek, hogy Dr. Czaga Viktóriát tekintse saját halottjának, ezzel méltó módon kifejezve az elhunyt iránti megbecsülését, tiszteletét, osztozva a hozzátartozók gyászában.

Az Önkormányzat saját halottjának temetésével, valamint a kegyeleti feladatokkal kapcsolatos teendők ellátásáról – a hozzátartozók erre vonatkozó igénye és a velük történő előzetes egyeztetés alapján – a polgármester gondoskodik.

**H a t á r o z a t i j a v a s l a t**

A Képviselő-testület Dr. Czaga Viktória Klebelsberg Kunó díjjal kitüntetettírót, levéltárost, helytörténészt saját halottjának tekinti, ezzel kifejezve az elhunyt iránti megbecsülését, tiszteletét.

Az Önkormányzat saját halottja temetési költségét az Önkormányzat 2022. évi költségvetési rendeletének terhére biztosítja.

Felkéri a Polgármestert a temetéssel, valamint a kegyeleti feladatokkal kapcsolatos teendők ellátására.

**Felelős:** Polgármester

**Határidő:** 2022. július 31.

*A határozati javaslat elfogadásához egyszerű többségű szavazati arány szükséges.*

**B u d a p e s t, 2022. június 20.**

**Őrsi Gergely**

polgármester